Tæknidagur fjölskyldunnar var haldinn í sjöunda sinn á laugardaginn var . Líkt og gerist oft á Íslandi var veðrið aðeins að stríða okkur þar sem nokkur atriði féllu niður vegna þess að ekki var flogið frá Reykjavík . Veðrið var hins vegar með ágætum í Neskaupstað og streymdi fólk að . Dagurinn hófst á Austurlandsmóti í rafsuðu þar sem Þorgrímur Jóhann Haraldsson starfsmaður vélsmiðjunnar Hamars á Eskifirði bar sigur úr býtum . Þegar formleg dagskrá hófst kl. 12 höfðu allir þátttakendur stillt sér upp og dreifðust þeir afar vel um svæðið . Í bóknámshúsi var fjöldi atriða þar sem meðal annars var hægt að gæða sér á síld , skoða listaverk , njóta kvikmyndasýninga , prófa tækni úr grunnskólunum , vaða reyk og fylgjast með Dodda kryfja . Fjölmörg börn eyddu einnig töluverðum tíma í landslagssandkassanum . Í verknámshúsi var allt á fullu . Fab-labið var keyrt linnulaust , fantasíusýning hárdeildarinnar var í trésmíðadeildinni og þar voru nemendur að auki að flétta og greiða börnum . Komu mörg börnin til baka með alls kyns liti í hárinu . Í málm - og vélgreinadeild og rafdeild var allt á fullu . Þar voru m.a. fulltrúar Fagkvenna og Rafmenntar . Í íþróttahúsinu var fjöldi fyrirtækja að kynna starfsemi sína , nemendafélagið var með kaffihús á efstu hæðinni og gestir gátu prófað ýmislegt . T.d. voru margir sem bjuggu til sín eigin vasaljós hjá Vísindasmiðju Háskóla Íslands . Á útisvæði á milli húsanna var hægt að skoða heimatilbúið háfjallahjólhýsi , hægt var að prófa að slökkva eld með slökkvitæki og skoða slökkviliðs - og sjúkrabíla . Bíll var einnig klipptur í sundur og gátu gestir því fylgst með slökkviliði að störfum . Dagurinn var í heild alveg frábær og sneru allir heim glaðir í bragði . Við notum tækifærið hér og þökkum Austurbrú , sem sér um skipulagningu með okkur , sýnendum , Hljóðkerfaleigu Austurlands , starfsfólki og nemendum fyrir sitt framlag . Auk þess styrktaraðilum dagsins , Síldarvinnslunni , Sún , Alcoa-Fjarðaál , Eimskip-Flytjanda , Sesam-brauðhúsi og Fjarðabyggð . Án alls þessa yrði Tæknidagurinn ekki að veruleika .